钦定古今图书集成/明伦汇编/闺媛典/第283卷 > 皇清十六 > 许瑜妻毛氏
## 钦定古今图书集成/明伦汇编/闺媛典/第283卷 > 皇清十六 > 许瑜妻毛氏

按《靖江县志》：“毛氏，许瑜妻。夫亡，年二十五，家壁立而无子。翁姑令改适，毛矢志甚坚，贫苦不能自活，终丧葬后，归母家，以女工自给。公姑犹逼之不已，至诣县请判，至再至三，始得寝议。年七十馀，守节五十年卒。”

===吕志茂妻缪氏〈杜氏附〉===

按《靖江县志》：“缪氏，儒士吕志茂妻。年十九而寡，子以成甫弥月，家赤贫，翁姑皆耄，仰事俯畜，皆出缪十指，誓教子成名。以成亦早丧，媳杜氏能嗣姑志守节。鼎革时遇兵，胁以锋刃，姑媳泣诉以情，兵感动，挥泪而去。教两孙元音、咸音，皆成令器。” 顺治九年，缪年六十。事闻，奉。

旨“建坊。”